"Setswana Puo ya Gae (HL)/P2 5 DBE/2022 SC/NSC – Kaedi Ya Go Tshwaya KAROLO YA B: PADI POTSO 6 (POTSO YA TLHAMO) ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tiro ya motlhatlhojwa. LEBA SEIPONE – Kabelo Kgatea  Go latela ditiragalo tsa padi ya Leba Seipone, ke boammaaruri jo bo ka se ganediweng ka gope gore ditshwanelo tsa botho tse re itemogelang tsona mo matshelong a rona gompieno mo pusong, di farologana thata le ditshwanelo tsa botho tse di neng di gatakiwa mo malobeng ka puso ya tlhaolele.  Mo pading e, Gokatweng o iphitlhela a tlhakanetse dikobo le mongwaagwe yo ka gale morago ga gore mogatse a ye tirong, a mo kope go mo sidila mmele. Tiragalo e, e ne ya tlhola go ima ga gagwe, mme a tshola ngwana nae. Gokatweng o ne a se na se a ka se dirang ka tshotlako e. Ka ngwana a ne a tshwana thwi le rraagwe, Gokatweng o ne a mo romela kwa go mmaagwe kwa Motsitlane jaaka sephuthelwana gonne a ne a sa batle go thubela mongwaagwe lelapa ka ntlha ya tshotlako ya puso ya maloba. Seno ke kgatako ya ditshwanelo tsa ga Motswagauteng tsa go itse batsadi ba gagwe boobabedi le go godisiwa ke bona.  Mo malatsing a gompieno, Gokatweng o ne a na le tetla ya go begela sepodisi ka ga tshotlako e gammogo le kgatelelo ya mothapi mo mothapiweng ka se mongwaagwe a neng a se mo dira. Gompieno Gokatweng a ka kgona go tseela Jankie Smook dikgato tsa go tsaya maikarabelo mo kgodisong ya ngwana, go mo itse le go golela ka fa tlase ga gagwe gonne ngwana a na le tshwanelo ya go tlhokomelwa ke batsadi botlhe.  Mo malatsing a puso ya tlhaolele, Mosala malomaagwe Motswagauteng o gataka ditshwanelo tsa ga Motswagauteng tsa go nna le legae ka go mo koba mo lapeng ka ntlha ya fa a timeditse podi, mme mo pusong ya gompieno bana ba na le tshwanelo ya go nna le legae le tlhokomelo.  Motswagauteng o ne a sotlwa ke ditsala gammogo le setšhaba ka kakaretso ka ntlha ya ditebego tsa gagwe ka go mo bitsa ka maina a tshotlo jaaka lekutwana, letata le morwa. Se ke kgatako ya tshwanelo ya ga Motswagauteng ya go tshela a phuthologile. Mo pusong ya gompieno ga go selabe sepe go tshola ngwana le mosweu ka tlhaolo ya mmala e setse e ileditswe. Bana ba ba tshotsweng ka ntlha ya kgolagano e, ba nna ba phuthologile go se letsapa lepe le le ba fisang pelo gonne ga ba kgobiwe ka gope, jaaka mo malobeng ka puso ya tlhaolele.  Kwa Foreiborogo Motswagauteng o teketwa ke batho ka ntlha ya go thusa mapodisi go tshwara legodu le le neng le phamoletse mosadi wa mosweu sekgwama sa madi. Tiragalo e, e supa kgethololo ya bosemorafe e e neng e rena magareng ga basweu le bantsho ka ntlha ya fa ba ne ba gateletswe ke puso ya tlhaolele. Mo pusong ya segompieno basweu le bantsho ga ba sa tlhole ba ilana go le kalo. Se se neng sa dirwa ke Motswagauteng go thusa mosadimogolo wa mosweu se diragala bonolo mo malatsing a gompieno gonne dilo di fetogile. Ga go sa tlhole go tlhaolanwa ka bosemorafe jaaka go ne go dirwa mo malobeng. Kwalololo e ileditswe Phetla"